Nóg ŉ laerskoolseun sterf by gewilde Pta-oordZambibush Resort. Foto: Via Facebook ŉ Graad 4-seun is Woensdagmiddag by ŉ gewilde oord in die noorde van Pretoria in ŉ fratsongeluk dood. Ao. Johan van Dyk, polisiewoordvoerder, het gesê die 10-jarige seun het vroegmiddag glo by die ZambiBush Resort in Sinoville geval of sy kop gestamp en vermoedelik ŉ hoofbesering opgedoen. Die presiese omstandighede rakende die ongeluk is nog vaag en word ondersoek. “Paramedici het byna twee uur lank onverpoos probeer om die seun se lewe te red, maar dit was tevergeefs en hy is op die toneel dood verklaar,” het Van Dyk aan Maroela Media gesê. Die Sinoville-polisie doen ŉ geregtelike doodsondersoek. ŉ Nadoodse ondersoek sal gedoen word om die presiese oorsaak van sy dood vas te stel. Hy het gesê die seun se naam kan nog nie bekend gemaak word nie. Die bestuur van die oord het sy innige meegevoel met die seun se naasbestaandes betuig en aan Maroela Media gesê hy sal later vandag ŉ persverklaring uitreik. Dié tragedie volg kort nadat die sewejarige Bohlale Mokoena op 24 September vanjaar by dieselfde oord teen 16:00 vermis geraak het. Personeellede van die oord en lede van die publiek het ure lank na Bohlale gesoek, maar sonder enige sukses. Die oord se bestuur het destyds gesê daar was ŉ paar skole wat die betrokke naweek die oord besoek het en hulle is genader om vas te stel of Bohlale nie dalk op ŉ manier saam met een van die groepe in ’n bus beland het nie. Sy liggaam is die volgende dag deur ŉ bestuurder in een van die swembaddens gevind. Hy het vermoedelik verdrink.